題度支廳事許道寧畫松石呈彦猷鄰幾直孺
作者：劉敞
朝代：宋

paragraphs: 長松森無依，蒼石儼相對。
自然山林氣，若出天壤外。
許生筆妙絕，今世殊少輩。
發揮得意表，瀟灑與神會。
炎熱五月交，塵土九衢內。
微風度窗來，左右含天籟。
下有漁樵翁，生事尤可愛。
茅茨乍隱見，畎畝更向背。
吾廬若辦此，軒冕本不賴。
願從二三子，相與駕言邁。